Nicolai Wammen (S), 2024-12-11:
Tak for det, og tak for en god debat.
Da regeringen præsenterede sit finanslovsforslag i august måned, gjorde vi det klart, at det, der var vigtigst for os, var at tage hånd om nogle af de udfordringer, der betyder allermest for danskerne: Det er investeringer i vores velfærd, det er at have styrke i den grønne omstilling, og så er det at passe godt på Danmark og Europa med investeringer i vores forsvar og sikkerhed.
Det er de allervigtigste opgaver, vi gerne vil tage hånd om med det finanslovsforslag, vi har præsenteret.
Det, vi lagde frem fra regeringens side, står, og så er derudover tilføjet vigtige elementer, som blev bragt ind til bordet af SF og Radikale Venstre.
Det skal jeg vende tilbage til.
Dermed er det også en regering, der følger op på den kurs, som vi har stået for hele vejen igennem, nemlig at vi fører en ansvarlig økonomisk politik og vi samtidig investerer der, hvor det giver allerbedst mening for danskerne – en ansvarlig økonomisk politik, som gør, at vi har rekordhøj beskæftigelse, at vi har lav arbejdsløshed, at vi har lav gæld, at der er styr på butikken.
Det er afgørende vigtigt, for vi går ind i en tid, hvor udfordringerne er mange, og hvor vi også skal investere i nogle meget vigtige ting i årene, der kommer.
Derfor er det af stor betydning, at vi har det rygstød, det giver, at der er orden i økonomien.
Det er desværre ikke alle lande, der kan sige det samme, men det kan vi i Danmark.
Det er der mange årsager til.
Vi har en befolkning, som arbejder, og heldigvis er flere i beskæftigelse end nogen sinde.
Vi har et erhvervsliv, der bidrager.
Vi har et foreningsliv, der bidrager.
Men vi har også politiske beslutninger, der gør, at der er sat en kurs, hvor vi, uanset hvilke kriser vi er blevet mødt med, er kommet stærkt igennem: først corona, så krig og så en meget høj inflation.
Vi står nu i dag – hvor vi under coronaen gav den gas på økonomien, og hvor vi under inflationen var nødt til at trække lidt tilbage i økonomien – et sikkert sted, et sted, hvor begge fødder er solidt plantet, når det gælder vores økonomi, men også et sted, hvor vi stadig væk ser, at mange danskere i deres hverdag oplever, at det stadig væk er dyrt at gå ned og købe ind.
Og på nogle varer er priserne endda endnu højere, end de har været tidligere.
Derfor er det også af enorm betydning for mig som finansminister og for den regering, jeg repræsenterer, at vi holder øje med, at vi ikke bare puster til en økonomi, så inflationen stiger igen.
For dem, der bliver ramt øjeblikkeligt, når det sker, er dem, der har mindst, ikke dem, der har mest.
Derfor er vi ekstremt opmærksomme på at føre en ansvarlig økonomisk politik, og det er heldigvis også tilfældet, at vi gør det.
Sidste år lykkedes det at lave en aftale med alle partier på nær Enhedslisten.
Det skulle så ikke blive sådan i år.
Jeg vil gerne starte med at takke SF og Radikale Venstre, fordi man utrolig seriøst satte sig ind til forhandlingsbordet og havde klare prioriteter for, hvad man gerne ville have gennemført, og også en forståelse af, at der var en økonomisk ramme, som man kunne holde sig inden for – at pengene kun kan bruges én gang.
Det, vi sammen med SF og Radikale Venstre bl.a. kan tilføje til regeringens udspil, er forsøget med skolemad, hvor rigtig mange skoleelever i de kommende år kommer til at opleve, at man får mulighed for at få et måltid mad i skolen.
Vi vil prøve det af, og så må vi på baggrund af de erfaringer vurdere, hvad vi så efterfølgende vil gøre.
Det var den ene del.